L-agenzija tal-gvern dwar l-informatika, l-MITA ffirmat numru ta’ kuntratti b’valur ta’ €2.5 miljun ma’ kumpaniji lokali tat-teknoloġija informatika. Dawn il-kumpaniji privati għal ħames snin li ġejjin se jkunu fdati bil-manutenzjoni u titjib uħud mis-sistemi tal-ICT tal-Gvern. Iċ-chairman tal-MITA, Tony Sultana spjega li b’dan il-ftehim ser jikkumplimenta s-servizzi li l-agenzija tagħti lill-gvern. “L-ammont ta’ xogħol li qed jiżdied fl-ICT ma tistax tagħmlu il-MITA waħedha, irid ikollha sieħeb privat,” sostna Tony Sultana. Is-Sur Sultana qal li l-ftehim sar wara li l-MITA ħarġet sejħa pubblika għall-kumpaniji biex jipprovdu dawn is-servizzi. B’kollox hemm għaxar kumpaniji li qed jipparteċipaw f’dan il-qafas. Is-Segretarju Parlamentari għall-kompettitività Josè Herrera qal li uħud minn dawn is-sistemi huwa strategici u dan juri l-fiduċja li l-Gvern għandu fil-maturità tas-settur publiku. Il-Ministru għall-ekonomija Chris Cardona qal li il-Gvern introduċa numru ta’ miżuri mmirati biex jżidu l-parteċipazzjoni tan-negozji z-zghar fil-kuntratti tal-gvern. Qal li dawn il-kuntratti huma eżempju ta’ kif l-gvern qed jagħti aktar spazju lis-settur privat.